വെള്ളപ്പൊക്കവും ഉരുള്പൊട്ടലും കുരുമ്ബന്മൂഴി ഭീതിയില് റാന്നി : വെള്ളപ്പൊക്കത്തിന് പിന്നാലെ തുടരെയുള്ള മണ്ണിടിച്ചിലും ഉരുള്പൊട്ടലും കുരുമ്ബന്മൂഴി നിവാസികളുടെ ഉറക്കംകെടുത്തുകയാണ്. കഴിഞ്ഞ ശനിയാഴ്ച കുരുമ്ബന്മൂഴി പനംകുടന്ത അരുവിക്ക് സമീപത്തായി ഉരുള്പൊട്ടിയത് മുതല് പ്രകൃതിയുടെ കലി അടങ്ങിയിട്ടില്ല. ഉരുള്പൊട്ടലില് വ്യാപക കൃഷിനാശവും വീടുകള്ക്ക് കേടുപാടുകളും ഉണ്ടായി. വനത്തിനോട് ചേര്ന്നുള്ള പ്രദേശമായതിനാല് വന്യജീവികളുടെ ആക്രമണവും കൃഷിനാശവും കൊണ്ട് പൊറുതിമുട്ടിയിരുന്ന ജനങ്ങള്ക്ക് മരണത്തെ മുന്നില്കണ്ട് ജീവിക്കണ്ടേ അവസ്ഥയാണിപ്പോള്. കഴിഞ്ഞ ദിവസം ഉരുള്പൊട്ടിയ സ്ഥലത്തുനിന്ന് രാത്രിയില്തന്നെ ആളുകളെ സുരക്ഷിത സ്ഥാനത്തേക്ക് മാറ്റിപ്പാര്പ്പിച്ചിരുന്നു. ഇരുപതോളംപേര് ഇപ്പോഴും ക്യാമ്ബുകളില് തുടരുമ്ബോഴാണ് വീണ്ടും അതെസ്ഥലത്ത് ഉരുള്പൊട്ടിയത്. മഴ മാറി ഉരുള്പൊട്ടല് ഭീഷണി മാറിയാലും വീടുകളിലേക്ക് തിരിച്ചെത്തുന്ന പലരെയും കാത്തിരിക്കുന്നത് ദുരിതങ്ങള് മാത്രമാണ്. വീടുകള്ക്ക് കേടുപാടുകള് സംഭവിച്ചവരും കൃഷിയിടങ്ങള് നഷ്ടപ്പെട്ട് പോയവരും ഇക്കൂട്ടത്തിലുണ്ട്. പലരുടെയും പറമ്ബുകളില് കൂറ്റന് പാറകളും മറ്റും വന്നടിഞ്ഞിരിക്കുകയാണ്. ടാപ്പിംഗ് ചെയ്തിരുന്ന റബ്ബര് മരങ്ങള് ഉള്പ്പടെ കടപുഴകി ഒലിച്ചു പോയത് പലരുടെയും വരുമാനമാണ് ഇല്ലാതാക്കിയത്. കോസ് വേ മുങ്ങിയാല് ഒറ്റപ്പെടും പമ്ബയാറില് വെള്ളമുയരുമ്ബോള് പ്രധാന പാതയിലെ കോസ്വേ മുങ്ങിയാല് കുരുമ്ബന്മൂഴി ഒറ്റപ്പെടും. പിന്നീട് ദിവസങ്ങളോളം വനത്താല് ചുറ്റപ്പെട്ട ഗ്രാമത്തിലെ ജനങ്ങള് അനുഭവിക്കുന്നത് പറഞ്ഞറിയിക്കാന് പറ്റാത്ത ദുരിത യാതനകളാണ്. കോസ് വേയില് വെള്ളം കയറുന്ന സമയം ആര്ക്കെങ്കിലും ഒരു അത്യാഹിതം സംഭവിച്ചാല് പ്രദേശത്തുനിന്ന് ആശുപത്രിയില് എത്തുന്ന കാര്യം ചിന്തിക്കാന് പോലുമാകില്ല. കഴിഞ്ഞ വെള്ളപ്പൊക്കത്തില് ഒരാഴ്ചയോളം കോസ്വേ വെള്ളത്തിനടിയിലായിരുന്നു.